Sundhedsminister Jakob Aksel Nielsen (Kons.) vil nu prioritere hospiceområdet endnu højere, efter han i dag var med ved den officielle indvielse af Nordjyllands hospice nummer to, nemlig Hospice Vendsyssel i Frederikshavn.

- Jeg har mange følelser for hospiceområdet, det er et vigtigt område, som jeg som sundhedsminister gerne vil være med til at prioritere højere, sådan at der kommer flere penge på finansloven til området, siger Jakob Aksel Nielsen. Den udmelding glæder regionsformand Ulla Astman (Soc.Dem.). - I første omgang glæder jeg mig over, at vi i dag har åbnet Hospice Vendsyssel. Hvis vi skal diskutere yderligere hospicepladser i Nordjylland, så kræver det, at der følger penge med fra en ændret finanslov. Som det er nu, så har Region Nordjylland ikke afsat flere penge til hospiceområdet end de 18 pladser, vi nu har, siger Ulla Astman. Hospice Vendsyssel koster hvert år region Nordjylland omkring otte millioner kroner, og de seks nye sengepladser i Frederikshavn er en del af KamillianerGaardens Hospice i Aalborg.